Anne-Mette Winther Christiansen (V), 2012-04-17:
Vi står over for meget store udfordringer på ældreområdet – der kommer flere og flere ældre – og samtidig skal vi tilpasse vores serviceniveau i alle landets kommuner.
Derfor vil jeg takke Dansk Folkeparti for, at vi lige får bragt det her emne til debat.
Derfor er det også vigtigt, at vi kombinerer vores økonomiske udfordringer med vores motivation til, at dem, der har mest brug for hjælp, fortsat skal have hjælp.
Forslaget, som vi behandler i dag, omhandler så hjemmehjælp, og derfor er det vigtigt for mig lige at få understreget, at de ældres hjem først og fremmest er et hjem.
For mange ældre er tryghed afgørende for et godt ældreliv i eget hjem, og derfor skal vi altså også fortsat huske at arbejde på, at alle ældre borgere skal føle sig trygge, og det indebærer samtidig, at de ikke bliver udsat for nogle pludselige ændringer, der får meget stor indflydelse på deres hverdag og dermed også på deres oplevelse af tryghed.
I Venstre har vi i de sidste 10 år været med til at opbygge en hjemmepleje, som er i top.
Vi har undersøgelser, som jo dokumenterer og viser, at ca. 90 pct. af de ældre, som modtager hjemmehjælp, er tilfredse eller meget tilfredse, og det viser, at de forbedringer, som VK-regeringen har lavet på området, har givet de ældre en bedre hverdag.
Det er vigtigt, at vi ikke smider 10 års fremskridt væk, men at vi holder fast i de gode resultater og de erfaringer, vi har fået.
Men dermed ikke sagt, at det ikke kan ske, uden at vi laver markante ændringer – der kan laves forbedringer, og det kan der altid, og derfor skal vi også have det for øje. En af de forbedringer af ældreplejen, som vi i Venstre fortsat ønsker at bevare – og det har for øvrigt også Ældre Sagen fremhævet – er, at hjemmeplejen skal have et frit valg.
Vi indførte selv ordningen i 2003, og det viser sig jo, at de ældre er utrolig glade for den.
I 2010 havde vi 55.000 ældre borgere, som havde valgt en privat leverandør af hjemmehjælp, og det er en måde, hvorpå de ældre reelt har selvbestemmelse over deres liv.
Ankestyrelsen har jo for nylig været inde over en sag og har afgjort, at det var lovligt, hvad Hørsholm Kommune valgte at gøre, nemlig at sætte omfanget af hjemmehjælp ned til en gang om måneden.
Afgørelsen er en understregning af, at det er kommunerne selv, der bestemmer serviceniveauet for hjemmehjælpen.
Samtidig har sagen så aktualitet, ved at vi dermed kommer til at drøfte kommunernes serviceniveau.
Venstre er enig i, at det er et godt udgangspunkt, at kommunerne selv bestemmer niveauet for deres egen service, men samtidig kan jeg meget godt forstå og følge de mange bekymringer, der er, om, hvordan fremtidens ældrepleje kan komme til at se ud.
Derfor er det glædeligt, at regeringen i dag har inviteret til møde, og at den vil nedsætte en hjemmehjælpskommission.
Vi ser meget frem til de drøftelser, der skal være om formålet og om rammerne for arbejdet.
Vi håber meget, at det kommer til at munde ud i nogle gode konkrete forslag, som vil være med til at forbedre og fremtidssikre den ældrepleje og hjemmehjælp, som vi har i Danmark.
Vi mener i Venstre, at det er utrolig vigtigt, at vi holder os for øje, at vi kommer til at skulle lægge meget energi i at nytænke hele ældreområdet, og i det arbejde er det meget vigtigt, at vi hele tiden har den ældre borger i fokus, for det er de ældres behov, vi skal have ind over først – det er det, der bør komme først.
Derfor skal der også være en grænse for, hvor mange byrder vi kan lægge over på de ældre selv, som allerede har gjort så meget for det samfund, vi andre nyder at komme rundt i.
Der skal med andre ord være plads til, at de ældre kan nyde deres otium, uden at de skal være bekymret for, at nu kommer politikerne igen med nogle fikse ideer, som ændrer hele deres liv markant.
Vi støtter nærværende forslags formål, nemlig at vi skal kigge på, hvordan hjemmehjælpen fremover kan udvikle sig i retning af, at vi imødekommer det stigende antal ældres behov.
Venstre går ind for, at vi får undersøgt til bunds, hvordan vi sikrer den nødvendige ældreomsorg fremover.
Det indebærer så også, at muligheden for mere brug af velfærdsteknologi er nødvendigt at få med ind i undersøgelsen.
I de kommende år kommer vi jo til at prioritere ressourcerne meget skarpt, men vi skal også gøre det bedst muligt, og derfor er det helt naturligt, at vi ser på, hvordan de moderne løsninger kan være en hjælp – løsninger, som de ældre naturligvis kan være trygge ved og naturligvis skal kende så godt, at de ikke er forskrækkede over dem.
Som teksten ser ud i beslutningsforslaget her, kan vi ikke støtte det, men det er jo næsten heller ikke nødvendigt, for ministeren har inviteret til forhandlinger, og dem glæder vi os meget til.